Stampa t-test tal-qari ... L-Erbatax-il Ġimgħa taż-Żmien ta' Matul is-Sena Il-Ġimgħa Lanqas ma ngħidu iżjed "alla tagħna" lil xogħol idejna. Ħos 14, 2-10 Għeluq tal-Ktieb tal-Profeta Ħosegħa Erġa' dur, Iżrael, lejn il-Mulej Alla tiegħek, għax int tfixkilt minħabba fi ħżunitek. Ħudu kliem magħkom, duru mill-ġdid lejn il-Mulej, u għidulu: "Int tneħħi l-ħażen kollu: ilqa' t-tajjeb, L-Assirja ma ssalvaniex, fuq żiemel aktar ma nirkbux, lanqas ma ngħidu iżjed "alla tagħna" lil xogħol idejna. Għandek l-iltim isib il-ħniena". "Naħfrilhom, għad li xxewxu kontrija; minn qalbi nħobbhom, għaliex il-korla tiegħi reġgħet lura minn fuqhom. Jien għad inkun għal Iżrael bħal nida. Ħa jiftaħ bħal ġilju, għeruqu jxenxel bħal siġra tal-luq, jinfirxu r-rimjiet tiegħu, sbuħitu ta' siġra taż-żebbuġ, u jkun ifewwaħ qisu l-Libanu. U jerġgħu jiġu jgħammru taħt id-dell tiegħi, isiru qishom ġnien, jisbieħu qishom dielja, inbid tal-Libanu tkun tistħajjilhom. X'għandi x'naqsam mal-idoli, Efrajm? Kont jiena li weġibtek, u jien inħarsek; għalik jien bħal ċipressa dejjem tħaddar, minni tikseb il-frott". Kull min hu għaref, jifhem dawn il-ħwejjeġ; ħa jagħrafhom kull min hu bil-għaqal, għax il-Mulej it-triqat tiegħu dritti, il-ġusti jimxu fihom, iżda jitfixklu fihom il-midinbin. Il-Kelma tal-Mulej R/. Irroddu ħajr lil Alla Salm 50 (51), 3-4.8-9.12-13.14 u 17 R/. (17b): Fommi jxandar it-tifħir tiegħek Ikollok ħniena minni, o Alla, fi tjubitek; fil-kobor tal-ħniena tiegħek ħassar ħtijieti. Aħsilni kollni mill-ħtija tiegħi; naddafni mid-dnub tiegħi. R/. Int li tħobb il-qalb sinċiera, għallimni l-għerf fil-fond ta' qalbi. Roxxni bl-ilma, u nissaffa; aħsilni, u aktar mis-silġ nibjad. R/. Oħloq fija qalb safja, o Alla, u spirtu qawwi ġedded fija. tneħħix minni l-ispirtu qaddis tiegħek. R/. Roddli l-hena tas-salvazzjoni tiegħek, u bi spirtu qalbieni wettaqni. Iftaħli xufftejja, Sidi, u fommi jxandar it-tifħir tiegħek. R/. AKKLAMAZZJONI QABEL L-EVANĠELJU Ġw 16, 13a; 14, 26d Meta jiġi hu, l-Ispirtu tal-verità, iwassalkom għall-verità kollha; u jfakkarkom dak kollu li għedtilkom. EVANĠELJU Mhux intom tkunu li titkellmu, imma l-Ispirtu ta' Missierkom. Qari mill-Evanġelju skont San Mattew F'dak iż-żmien, Ġesù qal lill-Appostli tiegħu: "Ara, jiena qiegħed nibgħatkom bħal nagħaġ qalb l-ilpup. Kunu mela għaqlin bħas-sriep u safjin bħall-ħamiem. Oqogħdu attenti mill-bnedmin! Għax għad jerħukom f'idejn il-qrati, jagħtukom is-swat fis-sinagogi tagħhom, itellgħukom quddiem gvernaturi u slaten minħabba fija, biex tagħtu xhieda quddiemhom u quddiem il-pagani. Iżda meta jerħukom f'idejhom, tinkwetawx ruħkom kif se titkellmu jew x'se tgħidu, għax dak il-ħin stess jingħatalkom xi jkollkom tgħidu. Għax mhux intom tkunu li titkellmu, imma l-Ispirtu ta' Missierkom ikun qiegħed jitkellem permezz tagħkom. L-aħwa jwasslu lil xulxin għall-mewt u l-missier lil ibnu, u l-ulied iqumu kontra l-ġenituri tagħhom biex tinqatgħalhom għall-mewt. U lilkom kulħadd isir jobgħodkom minħabba f'ismi. Imma min jibqa' jżomm sħiħ sal-aħħar, dan isalva. Jekk jippersegwitawkom f'belt, aħarbu f'oħra. Tassew ngħidilkom, ma tkunux dortu l-bliet kollha ta' Iżrael sa ma jiġi Bin il-bniedem". Il-Kelma tal-Mulej R/. Tifħir lilek Kristu
Qari tal-Quddies tal-Ġimgħa tat-XIV-il ġimgħa matul is-Sena